Neytendastofa hefur ákveðið að sekta smálánafyrirtækin Kredia og Smálán um 250 þúsund krónur hvort . Þá fær Neytendalán ehf , rekstraraðili Múla , Hraðpeninga og 1909 , 750 þúsund króna sekt . Þetta kemur fram í tilkynningu á vef Neytendastofu . Smálánafyrirtækjunum er gefið að sök að rukka viðskiptavini um of háan kostnað og brjóta þannig gegn neytendalögum . Samkvæmt lögunum má árleg hlutfallstala kostnaðar ( ÁHK ) í neytendalánum , þ.e. allur kostnaður af láninu gefinn upp í einni prósentutölu , ekki vera hærri en 50% að viðbættum stýrivöxtum . Einnig skulu lánveitendur veita lántakendum allar upplýsingar um lánið í lánssamningi , m.a. upplýsingar um ÁHK . Smálánafyrirtækin bjóða neytendum upp á að fá lánshæfismat afgreitt á einni klukkustund , í þeim tilgangi að fá lánið greitt út strax . Fyrir þessa flýtiþjónustu þurfa viðskiptavinir þó að borga aukalega , kostnað sem smálánafyrirtækin hafa ekki tekið með í útreikninginn . Í tilkynningunni frá Neytendastofu segir að kostnaður við gerð lánshæfismats teljist sem hluti af heildarlántökukostnaði og eigi því að vera innifalinn í útreikningi á ÁHK . Þegar kostnaðurinn við flýtimeðferðina er tekinn með í reikninginn verður ÁHK hjá fyrirtækjunum mun hærri en 50% , eða 3.214% hjá Kredia og Smálánum og 2.036,6% hjá Múla , Hraðpeningum og 1909 . Í þessu felst lögbrotið og því hljóta fyrirtækin sekt , samtals að upphæð 1,25 milljón .